Wie gaan die Springbokke se toerkaptein wees?Warren Whiteley – sal hy die toerkaptein wees? (Foto GB Jordaan) Eben Etzebeth of Warren Whiteley? Dis een van die strikvrae waarmee die Springbokafrigter, Allister Coetzee, en sy mede-keurders sal worstel wanneer hulle die Bok-kaptein en toerspan moet kies vir die komende toetse teen Ierland (11 November), Frankryk (18 November), Italië (25 November) en Wallis (2 Desember). Whiteley is aanvanklik net vir die reeks van drie toetse in Junie teen die Franse aangewys. Hy het hom baie goed van sy taak in die eerste twee toetse gekwyt, was gewild en het met sy besielende leierskap en spel die voorbeld gestel. Hy het saam met sy sewe Lions-spanmaats gedy, maar toe beseer hy sy lies voor die derde toets en was hy sedertdien langs die kantlyn. Volgens die Bokke se spandokter, Konrad von Hagen, verloop sy rehabilitasie goed en is die kans baie goed dat hy saam met die Bokke sal kan toer. In sy afwesigheid het Etzebeth die mantel met gemengde welslae oorgeneem. Hy het sedert die derde toets teen die Hane ook in ses toetse in die Rugbykampioenskap (twee elk teen die Poemas, Wallabies en All Blacks) voor uitgedraf. Hy het die Bokke tot net drie oorwinnings aangevoer, terwyl die Bokke twee keer deur die All Blacks geklop is en twee keer gelykop teen die Wallabies gespeel het – met ander woorde ŉ wenpersentasie van 44 persent. In Albany het Etzebeth glad nie oortuig teen die All Blacks nie (watter Bok het?) en teen die Wallabies was daar soms vrae oor sy leierskap. Maar hy het baie gegroei, is ŉ seker keuse en raak al hoe gewilder as kaptein. As ek my geld daarop sou waag, is Etzebeth redelik seker van die toerkapteinskap. ♦ Maar ek het ook ŉ voëltjie hoor fluit dat Rassie Erasmus, wat binne die volgende paar maande in beheer van afrigting van alle nasionale spanne sal wees, vir Duane Vermeulen in die oog het. As dit gebeur en Vermeulen word in die nr. 8-trui gekies, is Whiteley se dae getel. As Vermeulen flank speel, kan dit egter die deur vir Whiteley oophou. Intussen behoort Etzebeth die kapteinsrol te vervul.